Brian De Palma

Brian Russell De Palma (Newark, 1940ko irailaren 11), AEBko zinema-zuzendari eta gidoigilea da.

Berrogei urteko ibilbide luzea du zinemagintzan, eta egin dituen suspense- eta thriller-filmengatik ezaguna da, besteak beste, Carrie, Dressed to Kill, The Bonfire of The Vanities, Scarface, The Untouchables eta Mission: Impossible filmengatik.

Fisikako lizentzian ikasle zela piztu zitzaion zinemagintza-zaletasuna; Alfred Hitchcock, Roman Polanski eta Jean-Luc Godarden lanek markatu zuten, batez ere. 1962tik 1964ra, arte dramatikoko ikasketak egin zituen New Yorkeko Sarah Lawrence Collegen, baita film labur batzuk zuzendu ere.

1973an izan zuen lehen arrakasta, Sisters thrillerrari esker; film horretan, lehenbizikoz erabili zuen estilo voyeurista, gero haren estiloa definitu zuten ezaugarrietako bat. Hala ere, Gaston Lerouxen Le Fantôme de l'Opéraren egokitzapen batekin, Phantom of the Paradise filmarekin, bihurtu zen ospetsu.

Gero, bi film fantastiko egin zituen: Carrie (1976), Stephen Kingen lan baten egokitzapena, eta The Fury. Orduz geroztik, thriller psikologikoen aldera bideratu zuen ibilbide profesionala. Arlo horretan, sexualitatearen eta bortizkeriaren nahasketa izan ditu bereizgarri (Dressed to Kill, Obsession, Pulsions, Blow Out, Body Double).

Ondoren, film beltz batzuk egin zituen: 1980ko hamarkadan, Scarface, Mafia Salad eta The Untouchables eta, aurrerago, Carlito's Way, Snake Eyes eta The Black Dahlia.

The Untouchables (1986) filmari dagokionez, aipagarriak dira aktoreak: Kevin Costner eta Andy García hasiberriak, Robert De Niro —Al Capone bikain antzeztuz— eta Sean Connery —Taldeko Aktore Onenaren 1987ko Oscar saria irabazi zuen lan horrekin—.

2000n Mission to Mars zuzendu eta gero, Frantziara joan zen bizitzera. Hango ekoizle batzuekin, Femme Fatale filmatu zuen 2002an. Urte batzuk geroago, Art Linson ekoizlearekin berriz topo egin, eta AEBetara itzuli. 2006an, The Black Dahlia zuzendu zuen, baina emaitza eskasak lortu zituen.

 Filmografia 

Kategoria:Newarkarrak
Kategoria:Ameriketako Estatu Batuetako zinema zuzendariak
Kategoria:Ameriketako Estatu Batuetako zinema ekoizleak
Kategoria:Ameriketako Estatu Batuetako zinema gidoilariak
Kategoria:Italo-estatubatuarrak